b"\n_START_ARTICLE_\nElfs (Terra Mitjana)\n_START_PARAGRAPH_\nEls elfs de Tolkien s\xc3\xb3n \xc3\xa9ssers immortals creats per Eru per ser els primers habitants de la Terra Mitjana, d'aqu\xc3\xad que rebin el nom dels Primers nascuts._NEWLINE_Els elfs, nascuts a les ribes del llac Cuivi\xc3\xa9nen durant els dies dels dos arbres, s\xc3\xb3n anomenats en Quenya com a Quendi._NEWLINE_Destinats a viure a la vora dels Valar, els Quendi foren cridats per aquests a traslladar-se a Aman, per\xc3\xb2 alguns d'ells preferiren no moure's del lloc que els havia vist n\xc3\xa9ixer. Els que no marxaren s\xc3\xb3n coneguts amb el nom d'Avari, els desinclinats, mentre que els que marxaren s\xc3\xb3n coneguts com a Eldar._NEWLINE_El grup dels Eldar es dividia en tres grans cases, la dels Vanyar encap\xc3\xa7alada per Ingw\xc3\xab, la dels Noldor encap\xc3\xa7alada per Finw\xc3\xab i la dels Teleri encap\xc3\xa7alada inicialment per Elw\xc3\xab._NEWLINE_Durant el viatge per\xc3\xb2, una part dels Teleri, que serien anomenats N\xc3\xa1ndor o Laiquendi, abandon\xc3\xa0 la seva host per quedar-se a Oss\xc3\xadriand. M\xc3\xa9s endavant, en terres de Beler\xc3\xadand, Elw\xc3\xab conegu\xc3\xa9 na M\xc3\xa8lian la Maia i s'instal\xc2\xb7l\xc3\xa0 amb ella a Doriath, juntament amb altres elfs de la seva casa. El seu germ\xc3\xa0 Olw\xc3\xab pass\xc3\xa0 a encap\xc3\xa7alar els Teleri que seguiren la marxa. Arribats a les costes, alguns Teleri, entre els que cal contar en C\xc3\xadrdam de Mithlond, decidiren esperar Elw\xc3\xab, ignorant que aquest mai emprendria el gran viatge a Aman. La gent d'Elw\xc3\xab i de C\xc3\xadrdam s\xc3\xb3n els que formarien amb el temps el poble dels S\xc3\xadndar, els elfs grisos, i principals habitants de la Terra Mitjana des de la Primera fins a la Tercera Edat._NEWLINE_Aix\xc3\xad, una part dels Teleri i tots els Noldor i els Vanyar arribaren a veure la llum dels arbres d'Aman, fet pel que s\xc3\xb3n coneguts com a Calaquendi, els Elfs de la Llum, mentre que els elfs que no arribaren mai a veure la llum dels arbres, s\xc3\xb3n coneguts com a Moriquendi, els Elfs de la Foscor, Avari inclosos._NEWLINE_Una darrera difer\xc3\xa8ncia distingeix d'entre els Moriquendi, els elfs que emprengueren el gran viatge, els \xc3\x9amanyar, dels que romangueren a Cuivi\xc3\xa9nen, els Avari. Els Moriquendi mai assoliren el nivell de desenvolupament f\xc3\xadsic i cultural dels Calaquendi, sota la influ\xc3\xa8ncia dels Valar._NEWLINE_Morfol\xc3\xb2gicament, totes les fam\xc3\xadlies d'elfs tenen en com\xc3\xba una al\xc3\xa7ada considerable i una constituci\xc3\xb3 fina. Els Calaquendi reflecteixen en el seu rostre la Llum dels arbres d'Aman."